SA versoek kalmte in Midde-Ooste ná moord op kernwetenskaplikeMohsen Fakhrizadeh (Januarie 2019) (Foto: Khamenei.IR/AFP) Die Suid-Afrikaanse regering het die moord op die Iranse kernwetenskaplike, dr. Mohsen Fakhrizadeh ten sterkste veroordeel. Fakhrizadeh (59) is Vrydag in Teheran, die hoofstad van Iran, ernstig beseer toe aanvallers sy motor geteiken en in ŉ skietgeveg met sy lyfwagte betrokke geraak het. Hy het later aan sy beserings beswyk. Die Iranse regering beskuldig Israel vir die aanval en het gewaarsku oor “ernstige weerwraak”. Die moord bedreig die verhouding tussen Iran en die VSA en sy nabye vennoot Israel en sommige waarsku oor ŉ risiko vir ŉ groot konflik in die Midde-Ooste. Naledi Pandor, die minister van internasionale betrekkinge en samewerking, het die moord veroordeel en gesê dit is die tweede Iranse burger wat op só manier in 2020 dood is. Sy het bygevoeg geteikende aanvalle op Iranse burgers sal nie tot vrede lei nie, maar spanning in die streek verhoog. “Ons loof die selfbeheersing van die Iranse regering, ondanks voortgesette onregverdige inmenging in die land se sake,” het Pandor bygevoeg. Sy benadruk Suid-Afrika se toewyding tot die basiese beginsel dat vrede en sekuriteit in die Midde-Ooste bereik en volhou moet word in volle respek vir internasionale reg en die VN-verdrag. Sy doen ŉ beroep op lande om saam te werk om vrede en sekuriteit in die Midde-Ooste te bereik deur dialoog, en nie konfrontasie nie, en dat Suid-Afrika gereed is om op só manier te help.